钦定古今图书集成/历象汇编/庶征典/第161卷 > 《管窥辑要》 > 《昆田化为金赋》唐·阙名
## 钦定古今图书集成/历象汇编/庶征典/第161卷 > 《管窥辑要》 > 《昆田化为金赋》唐·阙名

“地有百瑞，美者惟金。”其见寡，其应深。故因神而呈，足
表至诚之道；从物以化，更彰肃祭之心。其祭惟何？首
山之事，其祭则那。我皇所致，始馨香以享德，终洁敬
而展意，向清汉以式瞻，庶嘉祥之一至。于是乎神报
以福，帝受以釐。昆田之上，金化于兹；考出地之形，时
则亡也；观从革之状，维其有之。原其始也。未辨厥名，
莫知其价。纷杂乎珍异，昭彰乎昼夜。呈祥于氏，虽得
神而生；入息于时，亦待神而化。及其变也，倏忽而成，
烂然而明。初比粟而散点，竟如萤以乱呈。昔混丹砂，
南面之虔诚始答；今辉瑶草，西方之正色遂生。山下
荧煌，田间昭晰。向曙而野花齐媚，入暝而天星共列。
祥风拂而逾丽，瑞露濡而更洁。至若随车表舜，还雨
来秦，或因初以出，或从本而陈。未有迁移以礼，变化
从神。以彼瑞为兹瑞，易前珍为后珍。则知宝非神而
不见其祥，神非宝而莫临其祭。访古而《昆田》宛在，阅
史而清风不替。别有泥沙久沈，光影常翳。顾兹神之
所开，亦化形而表帝。

《齐谐记》：汉宣帝以皂盖车一乘赐大将军霍光，悉以
金铰具。至夜，车辖上金凤凰辄亡去，莫知所之，至晓
乃还，如此非一。守车人亦尝见。后南郡黄君仲北山
罗鸟得凤凰，入手即化成紫金，毛羽冠翅宛然具足，
可长尺馀。守车人列上云：“今月十二日夜，辖上金凤
凰俱飞去，晓则俱还，今则不返，恐为人所得。”光甚异
之，具以列上。后数日，君仲诣阙，上《凤凰子》，云：“今月十
二夜，北山罗鸟所得。”帝闻而疑之，置承露盘上，俄而
飞去。帝使寻之，直入光家，止车辖上，乃知信然。帝取
其车，每游行即乘御之。至帝崩，凤凰飞去，莫知所在。
《述异记》：光武时，南海献珊瑚妇人，帝命植于殿前，谓
之女珊瑚。一旦柯叶甚茂，至灵帝时，树死。咸以谓汉
室将亡之征也。

王充《论衡验符篇》：“永平十一年，庐江皖侯国民际有
湖，皖民小男曰陈爵、陈挺，年皆十岁以上，相与钓于
湖涯。挺先钓，爵后往。爵问挺曰：‘钓宁得乎’？挺曰：‘得’。爵
即归，取竿纶，去挺四十步所，见湖涯有酒樽，色正黄，
没水中，爵以为铜也，涉水取之，滑重不能举。挺望见，
号曰：‘何取’？爵曰：‘是有铜，不能举也’。”挺往助之，涉水未
持，樽顿衍，更为盟盘动，行入深渊中，复不见挺。爵留
顾，见如钱等正黄数百千枚，即共掇摝，各得满手，走
归示其家。爵父国故免吏字。君贤惊曰：“安所得此？”爵
言其状。君贤曰：“此黄金也。”即驰与爵俱往。到金处，水
中尚多，贤自涉水掇取。爵、挺，邻伍并闻，俱竞采之，合
得十馀斤。贤自言于相，相言太守，太守遣吏收取，遣
门下掾程躬奉献，具言得金状。诏书曰：“如章则可，不如章有正法。”躬奉诏书，归示太守，太守以下思省诏
书，以为疑隐，言之不实，苟饰美也。即复因却上，得黄
金实状如前章。事寝。十二年，贤等上书曰：“贤等得金
湖水中，郡牧献，讫今不得直。”诏书下庐江，上不畀贤
等金，直状郡上。贤等所采金自官湖水，非贤等私渎，
故不与直。十二年，诏书曰：“视时金价畀贤等。”金直汉
瑞非一，金出奇怪，故独纪之。

《南海古迹记》：“金芝岩在清远北。唐天宝间，望气者言
南海东南内有灵山，发金草，遣使者得金芝二十四
茎，铮然作金铁声。”

《太平清话》：桑道茂宅有二柏，曰“人居而木蕃者去之，
木盛则土衰，土衰则人病。”乃以铁数十钧瘗其下，曰：
“后有发者死。”太和中，河阳节度使温造居之，发所藏
铁而卒。

马令《南唐书陆昭符传》：“昭符为常州刺史，一日坐郡
厅，忽遇雷电绕庭，官吏震慑。昭符抚案叱之，雷电顿
止。及举案帏得大铁索，重数百斤。人尢骇之，而昭符
神色自若，命收铁索付官库，以示后人。”

《茅亭客话》：“蜀州江源县村甿王盛者，凶暴人也，与贼
王小波、李顺为侣。甲午岁据益州，授草补仪鸾使，部
领子弟百馀人，掳掠妇女，剽劫财帛，杀人不知纪极，
驱迫在城贫民，指引豪家收藏地窖。因掘得一处古
藏银皆笏铤，金若墨铤，珠玉器皿之属皆是古制。寻
将指引者杀之，负其金帛三十馀担，往江源山窖埋
之，同埋者寻亦杀之，恐泄于外也。”城中货金银。魏氏
子妇被虏，在于贼所，不知音耗，其夫常募人访于卭
蜀，贼境寂然影响，至三月方知在此。贼家良人及弟
谢元颖者，将金帛购之，二人亦沈于江中。八月，大军
收蜀，此贼归明，衣锦袍银带入城，见者无不切齿。先
是，归明者例发遣赴阙，贼遂弃袍带逃归。江源妻子
告云：“埋藏物处。”数日火烟如窑，遂潜往掘看，悉皆空
矣。惊愕之际，官军捕获入城，遂寘于法。呜呼！杀人取
财，冤毒滋多，不为己用，身遭屠戮。向来火烟起处，金
宝已空。愚尝闻金宝藏于地中，偶见者或变其质，此
得非化去耶？鬼神匿之耶？

《清波杂志》：“秀才元大临，元祐间知汝州。时辰州贡丹
砂，道经叶县，遗其二箧，乃化为二雉𩰚山谷间。耕者
获之，人疑其盗，县械送州，元识其异，讯得实，始免耕
者。砂能变化，可谓异矣。夫识其异，其谁嗣之。”

京畿转运使奏：“收到太和山水晶大小四千馀块，邕
州等处产金宝，共收到金二千四十六两。数内采到
生大黄金不经烹炼者；汝州产玛瑙二万五千斤，一
块重二十一斤五两。”并宣付史馆。时政和四年也。又
潭州益阳县莲荷场掘得金四块，总计一千七百八
两。方崇饰祥瑞之际，地不爱宝，阐珍以表极治，其盛
如此。

《癸辛杂识》：鲜干伯姬云：“向闻其乃翁云，北方有古寺，
寺中有大铁锅，可作数百人食。一夕忽有声如牛吼，
晓而视之，已破矣。于铁窍中有虫，色皆红，凡数百枚，
犹有蠕动者，铁中生虫，亦前所未闻也。”

《续夷坚志》：“济源关羽庙大刀辛丑岁忽生花十许茎
各长一指，纎细如发，茎色微绿，其颠作细白花，大于
黍米。”予同舍李庆之子正甫为予言。

《镇江府志》：“崇祯丁丑冬，丹阳蒋墅有佣奴刈稻黍得
金粒，粟可分许，众传观以为异。明年戊寅，粟价如金。”